Hallinto- ja kehittämisyksikkö

Sisäministeriö

2070/01.01/2017

HE esitys laiksi eläinten hyvinvoinnista, pelastusosaston lausunto

Maa- ja metsätalousministeriö on pyytänyt sisäministeriöltä lausuntoa hallituksen esityksestä laiksi eläinten hyvinvoinnista, jolla kumottaisiin nykyinen eläinsuojelulaki (247/1996).

Sisäministeriön lausunnon kokoaminen on annettu tehtäväksi hallinto- ja kehittämisyksikölle. Tämä lausunto on sisäministeriön pelastusosaston lausunto hallinto- ja kehittämisyksikölle.

Sisäministeriön pelastusosastolla ei ole lausuttavaa varsinaiseen lain sisältöön, sen sijaan pelastusosasto esittää luonnoksen yksityiskohtaisiin perusteluihin muutamia korjauksia.

Pelastussuunnitelman laadintavelvollisuus

Yksityiskohtaisissa perusteluissa 32 § osalta (s. 108, toinen kappale) on todettu seuraavaa:

”…*pelastuslain nojalla palo- ja pelastussuunnitelmaa edellytetään esimerkiksi eläintarhoilta ja vähintään 60 hevosen tai ponin eläinsuojalta.”*

Asetuksessa pelastustoimesta (407/2011) on tarkennettu pelastuslaissa (379/2011) annettua pelastussuunnitelman laadintavelvollisuutta koskemaan sellaisia eläinsuojia, joihin on edellytetty ympäristölupaa ympäristönsuojeluasetuksen (169/2000) mukaisesti. Teksti kannattaisi yhdistää edelliseen kappaleeseen, jossa asia on johdettu oikein. Lisäksi kyseisessä kohdassa tulisi olla pelastussuunnitelma, ei palo- ja pelastussuunnitelma.

Pelastusviranomaisen antama virka-apu

Sisäministeriön pelastusosasto pitää perusteltuna 89 § muutosta, jossa pelastusviranomaisen virka-avun antamisen osalta viitattaisiin voimassa olevaan pelastuslain sääntelyyn.

Yksityiskohtaisissa perusteluissa (s. 158) on pelastusviranomaisen suorittamana virka-apuna käytetty esimerkkinä veden kuljettamista eläinten juottamista varten. Sisäministeriön pelastusosasto huomauttaa, että pelastustoimen kalusto soveltuu vain harvoin juomaveden kuljetukseen. Käytännön ongelmana asiassa on sammutusvaahdon käyttö pelastustehtävissä. Sammutusvaahtovalmius johtaa yleensä tilanteeseen, jossa pelastustoimen yksikön säiliössä oleva vesi kontaminoitunut eikä säiliön vettä voi tällöin käyttää juomavetenä. Tämä ehdotetaan huomioitavaksi hallituksen esitykseen.

Pelastusylijohtajan sijainen, Mika Kättö

lainsäädäntöjohtaja

Ylitarkastaja Jarkko Häyrinen

Asiakirja on sähköisesti allekirjoitettu asianhallintajärjestelmässä. Sisäministeriö 04.01.2018 klo 15:10. Allekirjoituksen oikeellisuuden voi todentaa kirjaamosta.

|  |  |
| --- | --- |
|  |  |
|  |  |
|  |  |